蛰虫始振赋（以和气初发幽蛰潜启为韵）
王起 (Tang)
蛰以寒闭。春以阳和。闭者得时而后振。和者煦物而无颇。万穴之中。或羽毛而栉比。积块之下。或鳞甲而骈罗。或蠢蠢以潜发。应熙熙之屡过。则知出处有时。变通为贵。煦妪斯感。严凝罔畏。跂行喙息。负日月之融光。蠕动蠉飞。得天地之仁气。尔其形分土石。色动邱墟。潜乎野处。达彼岩居。历穷阴而兹久。当献岁之厥初。思丽景之鸣跃。念和气以吹嘘。顺于时比应雷之雉。感于候同上冰之鱼。况夫勾芒整辔。太簇纪月。蒸以絪缊。敛其觱发。或振羽而不倦。或动股而不歇。细则肸蚃以凌空。巨则连蜷而抉窟。处否藏周。逢时出幽。顺地之理。承天之休。将昭苏而忽变。岂枯槁而为俦。想像山川。依稀原隰。气且布于感动。力无违于燥湿。秘邃泥蟠。依稀土蛰。青云之表。期蜿蜿以龙升。绣户之前。伫翩翩而燕入。则知离于淹滞。托彼沈潜。苟存身而有待。必坯户而是瞻。岂惟月令旧章。纪之而无斁。时训前典。徵之而不厌。客有穷屈伸之理。得行藏之体。固无恨于陆沈。将必俟于天启。